Η κυβέρνηση Ομπάμα εγκωμιάζει τις ισχυρές αμερικανικές σχέσεις με την Ελλάδα
τα κύρια σημεία άρθρου παράγοντος του Λευκού Οίκου που συνόδευσε την Χίλαρι Κλίντον στην Ελλάδα
Αξιωματούχος του Λευκού Οίκου που συνόδευσε το περασμένο Σαββατοκύριακο την Υπουργό Εξωτερικών Χίλαρι Κλίντον στις επαφές τις οποίες είχε με Έλληνες πολιτικούς ηγέτες και με υψηλόβαθμους παράγοντες της Ορθοδοξίας, αποφάσισε να μοιραστεί με το ευρύ κοινό των επισκεπτών του κυβερνοχώρου, τις εντυπώσεις που αποκόμισε. Η Λιζ Σέργουντ-Ράνταλ (Liz Sherwood-Randall), όπως ονομάζεται η συγγραφέας του σχετικού διαδικτυακού άρθρου, είναι Ειδική Βοηθός του Προέδρου του Συμβουλίου Εθνικής Ασφαλείας των ΗΠΑ και Διευθύντρια του Γραφείου Ευρωπαϊκών Υποθέσεων, του Λευκού Οίκου. Το άρθρο της, με τίτλο «Η Κυβέρνηση Ομπάμα Εγκωμιάζει τις Ισχυρές Αμερικανικές Σχέσεις με την Ελλάδα», ξεκινά με την επίσκεψη της κυρίας Κλίντον στο Οικουμενικό Πατριαρχείο, όπου συναντήθηκε τόσο με τον Πατριάρχη κ. Βαρθολομαίο όσο με τον Αρχιεπίσκοπο Αμερικής κ. Δημήτριο και τον Πρωτοπρεσβύτερο Αλέξανδρο Καρλούτσο, Πνευματικό σύμβουλο του υπαγόμενου στο Οικουμενικό Πατριαρχείο Τάγματος των Αρχόντων του Αποστόλου Ανδρέα, στις Ηνωμένες Πολιτείες. Η κυρία Λιζ Σέργουντ-Ράνταλ υπενθυμίζει ότι ο Πατριάρχης Βαρθολομαίος, ο Αρχιεπίσκοπος Δημήτριος και ο Πατέρας Καρλούτσος έχουν επισκεφθεί τον Λευκό Οίκο ως προσκεκλημένοι του Προέδρου Ομπάμα, το 2009, το 2010 και φέτος. Θεωρεί πως ήταν για όλους τιμή η επίσκεψη στο Οικουμενικό Πατριαρχείο και ιδιαίτερα η συνάντηση με τον Παναγιότατο στο προσωπικό του γραφείο. Γράφει πως καλωσορίζοντάς τους ο κ. Βαρθολομαίος επισήμανε πως στα πλαίσια αυτής της περιοδείας η κ. Κλίντον πραγματοποιεί την τρίτη επίσκεψή της στην Ελλάδα και την ευχαρίστησε για το «υπέροχο δείπνο», που η Αμερικανίδα Υπουργός Εξωτερικών παρέθεσε προς τιμήν του στην Ουάσιγκτον, τον Νοέμβριο 2009. Στο σημείο αυτό η συγγραφέας υπογραμμίζει: «Η συζήτηση διεξάχθηκε σε μια εξαιρετικά θετική ατμόσφαιρα και επικεντρώθηκε στην προσήλωση της Κυβέρνησης Ομπάμα στην θρησκευτική ελευθερία και την σπουδαιότητα που αποδίδει στην επαναλειτουργία της Θεολογικής Σχολής της Χάλκης. Η κυρία Κλίντον ήγειρε τα θέματα αυτά στις μετέπειτα σημαντικές συναντήσεις πού είχε με Τούρκους ηγέτες, όπου και σημείωσε επίσης την πρόοδο η οποία σημειώθηκε με την χορήγηση της Τουρκικής υπηκοότητας σε αριθμό ορθοδόξων ιερέων, για να διασφαλισθεί η μελλοντική διαδοχή των όσων υπηρετούν τώρα στο Οικουμενικό Πατριαρχείο, και παρότρυνε να γίνουν και άλλα τέτοια βήματα προόδου φέτος, που γιορτάζεται η 20 επέτειος της ενθρόνισης του Πατριάρχη κ. Βαρθολομαίου. Ο Παναγιότατος μας πρόσφερε μια κουταλιά γλυκό βανίλια σερβιρισμένο μέσα σε ένα ποτήρι νερό, το οποίο μας άρεσε. Η Υπουργός κ. Κλίντον επίσης άναψε ένα κερί στον όμορφο Καθεδρικό Ναό του Αγίου Γεωργίου που είναι και η έδρα του Οικουμενικού Πατριαρχείου από το 1600». Κατόπιν το άρθρο αναφέρεται στην επίσκεψη στην Αθήνα η οποία, κατά την συγγραφέα, «απέβλεπε στο να καταδείξουμε την σθεναρή υποστήριξη μας προς τις θαρραλέες οικονομικές μεταρρυθμίσεις που έχει αναλάβει να κάνει η Ελληνική κυβέρνηση και να εκδηλώσουμε την αλληλεγγύη μας προς τον Ελληνικό λαό, ο οποίος περνά δύσκολους καιρούς». Η κυρία Λιζ Σέργουντ-Ράνταλ προσθέτει: «Κόσμος σε πεζοδρόμια μας χαιρετούσε καθώς η λιμουζίνα μας πέρναγε από δρόμους της Αθήνας για τους τόπους στους οποίους συναντηθήκαμε με τον Πρόεδρο Παπούλια, τον Πρωθυουργό Παπανδρέου, τον Υπουργό Εξωτερικών Λαμπρινίδη και τον Υπουργό Οικονομικών Βενιζέλο. Σε όλες αυτές τις συναντήσεις, η κυρία Κλίντον εξήρε την Ελλάδα για τις προσπάθειές της να αντιμετωπίσει το εξωτερικό χρέος της και να εφαρμόσει μέτρα λιτότητας που θα ξαναβάλουν την χώρα πίσω στον δρόμο της οικονομικής σταθερότητας και της ευημερίας. Κατά την έκφραση που χρησιμοποίησε η Υπουργός κ. Κλίντον «η Ελλάδα έχει εμπνεύσει τον κόσμο στο παρελθόν και είμαστε πεπεισμένοι ότι θα κάνετε το ίδιο και πάλιν». Η Λιζ Σέργουντ-Ράνταλ κάνει ιδιαίτερη αναφορά και στην επίσκεψη της κ. Κλίντον και των μελών της περιοδείας της στο νέο Μουσείο της Ακρόπολης, όπου «θαύμασε θησαυρούς της Κλασσικής Ελλάδας και υπέγραψε συμφωνία πολιτιστικής συνεργασίας για την αποτροπή της αρχαιοκαπηλίας». Ιδιαίτερα χαροποίησε την συγγραφέα του άρθρου το γεγονός ότι η κυρία Κλίντον «έγινε δεκτή με χειροκροτήματα από μέρους απλών ανθρώπων που με έκπληξη έβλεπαν την Αμερικανίδα Υπουργό Εξωτερικών να περπατά από έναν αρχαιολογικό χώρο σε άλλον, εκείνο το ηλιόλουστο Κυριακάτικο απόγευμα». Το οδοιπορικό της Λιζ Σέργουντ-Ράνταλ ολοκληρώνεται με τούτα τα λόγια: «Το ίδιο βράδυ η Υπουργός κυρία Κλίντον παρακολούθησε από την τηλεόραση τον τελικό αγώνα του Παγκόσμιου Κυπέλου Ποδοσφαίρου γυναικών και κατόπιν μαζί με όλο το επιτελείο που την συνόδευε παρακάθισε σε δείπνο που παρέθεσαν ο Πρέσβης των Ηνωμένων Πολιτειών στην Ελλάδα Νταν Σμίθ και η σύζυγός του, και στο οποίο προσφέρθηκαν ψαρικά και παραδοσιακά γλυκά της Ελλάδας». Καταλήγοντας η αξιωματούχος του Λευκού Οίκου χαρακτηρίζει το ταξίδι στην Ελλάδα «παραγωγικό» και λέει πως «συνέβαλε στο να υπογραμμιστούν οι βαθιές πολιτιστικές σχέσεις, οι κοινές αρχές και η ισχυρή συμμαχία ανάμεσα στις Ηνωμένες Πολιτείες και την Ελλάδα».